Springbokke moet Italië vermorselDie gewese Springbokafrigter Kitch Christie het aan die begin van sy termyn as Bokafrigter gesê hy wil die vegtersinstink van die Bokke verbeter. Wat hy bedoel het, was dat die Bokke, net soos die All Blacks, genadeloos moet wees deur die uitklophou te plant wanneer hulle die voortou geneem het of teen swakker spanne speel. Hulle moes teenoor alle teenstanders agting toon, maar moes nooit die ander wang draai wanneer hulle die oorhand gekry het nie. Dis hoekom Saterdag se toetswedstryd teen Italië nuwe betekenis vir die Springbokke gekry het. Die ondersteuners val nie meer vir flou verskonings soos dat die Bokke vir 40 minute goed gespeel het nie; of dat hulle steeds hul aura behou het; of dat hulle hul man staan in die vaste fasette. Wat dan van die nederlae teen Japan, Argentinië, Ierland, Australië, Nieu-Seeland, Engeland en ŉ gesukkel teen ŉ onervare Barbarianspan? Italië is ongetwyfeld die Bokke se swakste teenstand in jare. Hulle kon nog nooit die Bokke In 12 toetse, All Blacks (13 toetse), Wallabies (16 toetse), en Engeland (22 toetse) klop nie. Hulle het al teen Portugal, Pole, Duitsland, Spanje, Zimbabwe, die Cook-eilande, Marokko, Namibië, Samoa, Tonga en die Tsjeggiese Republiek verloor en hulle kon Frankryk nog net in 3 van hul 38 toetse klop. Hulle is 13de op Wêreldrugby se ranglys en sal sukkel om Fidji, Japan en Georgië in te haal. Die All Blacks, ná hul onlangse nederlaag teen Ierland in Chicago, het die ontleedmes diep ingelê. Daar is nie doekies omgedraai nie. Die spelers moes na hulself in die spieël kyk en hulle moes verantwoordelikheid vir hul foute aanvaar. Die afrigters, Steve Hansen, Wayne Smith en Ian Foster het pa gestaan waar hulle gefouteer het. ŉ Oorwinning oor Italië is vir die Springbokke onderhandelbaar, en nie net met 30 of 40 punte of deur ses drieë ná rolmaalbewegings te druk nie. Wat baie belangrik is, is dat die Bokke ook aanstaande Saterdag se toets teen Wallis moet wen. Dit sal die vertroue ŉ bietjie herstel en die bloeding tydelik stop, maar dit sal nog nie die erosie van Suid-Afrikaanse rugby keer nie.